Document ID: 32014D0143

DEĊIŻJONI TAL-KUNSILL
tal-11 ta’ Marzu 2014
dwar il-pożizzjoni li għandha tittieħed f'isem l-Unjoni Ewropea fi ħdan il-Kumitat Konġunt għall-Agrikoltura mwaqqaf skont il-Ftehim bejn il-Komunità Ewropea u l-Konfederazzjoni Svizzera dwar in-Negozju fi Prodotti Agrikoli, fir-rigward tal-emenda tad-Deċiżjoni Nru 2/2003 għall-imsemmi Kumitat
(2014/143/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4) flimkien mal-Artikolu 218(9) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Il-Ftehim bejn il-Komunità Ewropea u l-Konfederazzjoni Svizzera dwar in-Negozju fi Prodotti Agrikoli (1) (minn hawn ’il quddiem il-"Ftehim") daħal fis-seħħ fl-1 ta' Ġunju 2002.
(2)
L-Artikolu 6 tal-Ftehim iwaqqaf Kumitat Konġunt għall-Agrikoltura (minn hawn 'il quddiem il-"Kumitat") li hu responsabbli għall-ġestjoni tal-Ftehim u jiżgura l-funzjonament tajjeb tiegħu.
(3)
Skont l-Artikolu 6(4) tal-Ftehim, bid-Deċiżjoni tiegħu Nru 1/2003, il-Kumitat adotta r-Regoli ta' Proċedura tiegħu stess (2).
(4)
Skont l-Artikolu 6(7) tal-Ftehim, twaqqfu diversi gruppi ta' ħidma meħtieġa biex jiġu amministrati l-Annessi għall-Ftehim, inkluż grupp ta' ħidma dwar il-protezzjoni tad-denominazzjonijiet tal-oriġini (DPO) u dwar il-protezzjoni ta' indikazzjonijiet ġeografiċi (IĠP), u l-mandati tagħhom ġew adottati bid-Deċiżjoni Nru 2/2003 tal-Kumitat (3). Skont l-Anness għal din id-Deċiżjoni, il-kompitu ewlieni tal-Grupp ta' Ħidma DPO u IĠP huwa li tiġi kkunsidrata l-protezzjoni reċiproka tad-DPO u tal-IĠP.
(5)
Fl-2011, l-Unjoni u l-Konfederazzjoni Svizzera kkonkludew Ftehim rigward il-protezzjoni tad-denominazzjonijiet ta' oriġini u l-indikazzjonijiet ġeografiċi (4) fejn emendaw il-Ftehim billi żiedu l-Anness 12 rigward il-protezzjoni tad-denominazzjonijiet ta' oriġini u l-indikazzjonijiet ġeografiċi tal-prodotti agrikoli u tal-oġġetti tal-ikel.
(6)
Il-Grupp ta' Ħidma DPO u IĠP ltaqa' biex jikkunsidra, b'mod partikolari, l-emendar tad-Deċiżjoni Nru 2/2003 dwar il-mandat tal-Grupp ta' Ħidma sabiex iqis dik l-emenda għall-Ftehim.
(7)
Huwa opportun li tiġi stabbilita l-pożizzjoni li għandha tittieħed f'isem l-Unjoni fil-Kumitat dwar l-emendar tad-Deċiżjoni Nru 2/2003.
(8)
Il-pożizzjoni tal-Unjoni fi ħdan il-Kumitat għandha għalhekk tkun ibbażata fuq l-abbozz tad-Deċiżjoni mehmuż,
ADOTTA DIN ID-DEĊIŻJONI:
Artikolu 1
Il-pożizzjoni li għandha tittieħed f'isem l-Unjoni fi ħdan il-Kumitat Konġunt għall-Agrikoltura għandha tkun ibbażata fuq l-abbozz tad-Deċiżjoni tal-Kumitat mehmuż ma' din id-Deċiżjoni.
Ir-rappreżentanti tal-Unjoni fil-Kumitat jistgħu jilħqu ftehim dwar emendi tekniċi fl-abbozz tad-Deċiżjoni mingħajr il-ħtieġa ta' Deċiżjoni oħra tal-Kunsill.
Artikolu 2
Id-Deċiżjoni tal-Kumitat għandha tiġi pubblikata f'Il-Ġurnal Uffiċjali tal-Unjoni Ewropea.
Artikolu 3
Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fi Brussell, il-11 ta’ Marzu 2014.

Labels: 17
5
3
6
18
15